
ЗАПИСНИК
од Седумдесет и  шестата седница на Управниот одбор на
Фондот за здравствено осигурување на Република Северна Македонија,

Одржана на 20 ноември 2020 година со почеток од 13.00 часот, по пат на конференциска врска, согласно член 20 на Деловникот за работата на Управниот одбор

На 20 ноември 2020 година, Управниот одбор ја одржа Седумдесет и шестата седница по пат на конференциска врска.

Во работата на седницата учествуваа следните членови на Управниот одбор:

· Дејан Николовски, претставник од Министерството за финансии - претседател; 
· Д-р Ридван Асани, претставник од Министерството за здравство - заменик на претседателот; 
· Д-р Љубиша Каранфиловски, претставник од Сојузот на синдикатите на 
       Македонија – член;
· Проф. Д-р Ненад Гавриловиќ, претставник на осигурениците  - член; 
· Д-р Димитар Димитриевски, претставник на пензионерите во Република Северна Македонија – член;
· Д-р Менде Диневски, претставник од Лекарската, Фармацевтската и Стоматолошката комора на Македонија – член.

Отсутен беше членот на Управниот одбор Проф. Д-р Назми Ејупи, претставник на стопанствениците во Република Северна Македонија.

Во работата на седницата учестуваа и следните претставници од ФЗОРСМ:

· Стево Крстевски, ВД директор на ФЗОРСМ;
· Фатон Мемети, раководител на одделението за договори со здравствени установи (учествуваше во работата по точката 1 како потпретседател на комисијата за ортопедски и други помагала);
· Миле Сугарев, директор на секторот за финансиски прашања (учествуваше во работата по точките 2, 3 и 4);
· Кристина Христова, советник на директорот (учествуваше во работата по точката 5 како претседател на комисијата за предлог референтни цени на лекови од Листата на лекови кои паѓаат на товар на Фондот);
· Христо Трповски, раководител на одделението за регрес и судски постапки, во својство на записничар.

Претседателот Дејан Николовски ја отвори и водеше седницата. На почетокот утврди дека условите за полноважно работење и одлучување се исполнети, бидејќи се присутни шест членови на Управниот одбор, по што го прочита претходно доставениот 

П Р Е Д Л О Г - Д Н Е В Е Н  Р Е Д

·  Усвојување на записникот од Седумдесет и петтата седница на Управниот одбор одржана од 15 до 19 октомври 2020 година

1. Предлог за донесување на одлуки за склучување на договори и анекси на договори за ортопедски помагала;
2. Предлог за изменување на Одлуката за  утврдување на вкупниот договорен надоместок на јавните здравствени установи и на МАНУ за 2020 година;
3. Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната здравствена заштита за 2020 година;
4. Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната стоматолошка здравствена заштита од дејностите орална хирургија, ортодонција и протетика за 2020 година;
5. Предлог за донесување на Одлука за утврдување на предлог референтни цени на лекови од Листата на лекови кои паѓаат на товар на Фондот.

Потоа праша дали има и други предлози за разгледување на денешната седница, односно за дополнување на дневниот ред. Бидејќи такви предлози не беа дадени, Управниот одбор  за седницата едногласно го усвои следниот:

Д Н Е В Е Н  Р Е Д

· Усвојување на записникот од Седумдесет и петтата седница на Управниот одбор одржана од 15 до 19 октомври 2020 година

1. Предлог за донесување на одлуки за склучување на договори и анекси на договори за ортопедски помагала;
2. Предлог за изменување на Одлуката за  утврдување на вкупниот договорен надоместок на јавните здравствени установи и на МАНУ за 2020 година; 
3. Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната здравствена заштита за 2020 година;
4. Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната стоматолошка здравствена заштита од дејностите орална хирургија, ортодонција и протетика за 2020 година;
5. Предлог за донесување на Одлука за утврдување на предлог референтни цени на лекови од Листата на лекови кои паѓаат на товар на Фондот.


Потоа се пристапи кон разгледување на точките на дневниот ред. 

· Усвојување на записникот од Седумдесет и петтата седница на Управниот одбор одржана од 15 до 19 октомври 2020 година

Управниот одбор без забелешки, едногласно го усвои записникот од Седумдесет и петтата седница на Управниот одбор одржана од 15 до 19 октомври 2020 година.

ТОЧКА 1 -  Предлог за донесување на одлуки за склучување на договори и анекси на договори за ортопедски помагала

Во рамките на оваа точка од дневниот ред, Управниот одбор согласно членот 11, став 3 и 4 на Правилникот за индикациите за остварување на право на ортопедски и други помагала, одлучуваше во врска со поднесените пријави за склучување на договор, односно анекс на договор за ортопедски и други помагала. 

Образложение даде Фатон Мемети, потпретседател на комисијата за ортопедски и други помагала на Фондот кој го изложи начинот на работа на комисијата и ги претстави предлозите, од кои три се однесуваат на склучување на договори а осум за склучување на анекси на договори.

По даденото образложение, Управниот одбор едногласно донесе 

Одлука
за склучување на договор за издавање на ортопедски и други помагала 

со која се одлучи да се склучат договори со три баратели

и
Одлука
за склучување на анекс на договор за издавање на ортопедски и други помагала 

со која се одлучи да се склучат анекси на договори со осум баратели

На крајот од дискусијата по оваа точка, Ридван Асани ја истакна потребата од побрзо доставување на одлуките до службите на Фондот кои ги применуваат, со што да се скрати периодот до овозможувањето на осигурените лица за добивање на помагалата.

ТОЧКА 2 - Предлог за изменување на Одлуката за  утврдување на вкупниот договорен надоместок на јавните здравствени установи и на МАНУ за 2020 година

Објаснување на предлозите даде Миле Сугарев. Во објаснувањето даде широк осврт на состојбата на финансиските средства на јавните здравствени установи, на специфичните потреби на одделни установи, како и на зголемените потреби на средства за справување со коронавирусот COVID-19.

По излагањето, дискутираа членовите на Управниот одбор, при што поставуваа прашања на кои одговори и дополнителни објаснувања даваше Миле Сугарев.

Откако дискусијата се исцрпи, Управниот одбор едногласно донесе 

Одлука
за изменување на Одлуката за  утврдување на вкупниот договорен надоместок на јавните  здравствени установи за 2020 година
и 

Одлука 
за изменување на Одлуката за  утврдување на вкупниот договорен надоместок на Македонска Академија на Науките и Уметностите (МАНУ) за осигурени лица на Фондот за 2020 година


ТОЧКА 3 – Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната здравствена заштита за 2020 година

Миле Сугарев објасни дека предлогот се дава заради промена на надоместокот на една здравствена установа, која го раскинала договорот со Фондот. Со оглед на раскинувањето, нејзиниот надоместок утврден со поранешна одлука, треба да се намали. 

По објаснувањето, Управниот одбор едногласно донесе

Одлука
за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната здравствена заштита за 2020 година

со која се изврши намалување на договорниот надоместок на една здравствена установа, поради раскинување на договорот со Фондот.

ТОЧКА 4 - Предлог за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната стоматолошка здравствена заштита од дејностите орална хирургија, ортодонција и протетика за 2020 година

Миле Сугарев наведе дека основата и на овој предлог се состои во промена на бројот на тимови, односно здравствената установа продолжува да ја извршува дејноста, но наместо со три, со два тима. Тоа треба да се рефлектира и во одлуката за утврдување на висината на вкупниот договорен надоместок.

По објаснувањето, Управниот одбор едногласно донесе

Одлука
за изменување на Одлуката за  утврдување на висината на вкупниот договорен надоместок на здравствените установи за обезбедени услуги од областа на специјалистичко - консултативната стоматолошка здравствена заштита од дејностите орална хирургија, ортодонција и протетика за 2020 година

со која се изврши намалување на договорниот надоместок на една здравствена установа, поради намалување на бројот на тимови со кои ја извршува дејноста.


ТОЧКА 5 – Предлог за донесување на Одлука за утврдување на предлог референтни цени на лекови од Листата на лекови кои паѓаат на товар на Фондот

Објаснување на предлогот од точката 5 даде Кристина Христова. Ја објасни регулативата што се однесува на утврдувањето на референтните цени на лековите и начинот на работата на комисијата, по што се осврна подетално на добиените предлог референтни цени. На крајот истакна дека по донесувањето на одлуката и нејзиното објавување на веб страницата на Фондот, носителите на решенија за ставање на лековите во промет ќе можат да даваат забелешки во рок од 15 дена.

По објаснувањето и дискусијата што следеше, Управниот одбор едногласно ја донесе предложената

Одлука
за утврдување на предлог референтни цени на лекови  

Потоа, бидејќи дневниот ред беше исцрпен, Управниот одбор во 14.00 часот заврши со работата на Седумдесет и шестата седница. 

        Записничар,                                     Управен одбор
Христо Трповски                                    Претседател,
                                                                      Дејан Николовски

